നഗരസഭാ ഭരണത്തില് തുടക്കംമുതല് പാളിച്ചകളെന്ന് സിപിഎം പന്തളം: നഗരസഭ ഭരണസമിതിയുടെ തുടക്കംമുതല് പാളിച്ചകളുണ്ടായതായി സിപിഎം ഏരിയാ കമ്മിറ്റി. നിശ്ചിത സമയപരിധിയില് സ്റ്റാന്ഡിംഗ് കമ്മിറ്റി തെരഞ്ഞെടുപ്പ് പൂര്ത്തിയാക്കാതിരുന്ന ഏക നഗരസഭ പന്തളമായിരുന്നു. എല്ലാ സ്ഥിരംസമിതികളും പിടിച്ചടക്കാന് ബിജെപി നടത്തിയ നീക്കമാണ് ഇത്തരമൊരു അവസ്ഥ ഉണ്ടാക്കിയത്. കൗണ്സില് യോഗങ്ങളില് ഭരണകക്ഷിയും ചെയര്പേഴ്സണും ധാര്ഷ്ട്യത്തോടെയും ധിക്കാരത്തോടെയുമാണ് പെരുമാറിയത്. സുഗമമായ പ്രവര്ത്തനങ്ങളെ അട്ടിമറിക്കുന്ന സമീപനമായിരുന്നു ഇത്. കോവിഡ് കാലഘട്ടത്തിലും പ്രതിരോധ പ്രവര്ത്തനങ്ങള് പാളി. വാര്ഡുകളിലേക്കു സഹായമെത്തിയില്ല. മാര്ച്ച് 31നു മുമ്ബ് ബജറ്റ് അവതരിപ്പിച്ച് പാസാക്കേണ്ടത് ഭരണസമിതിയുടെ നിയപരമായ ബാധ്യതയാണ്. ഇതു ചെയ്യാതെ വന്നാല് ചട്ടലംഘനമാണ്. വാര്ഷിക പദ്ധതി സമയബന്ധിതമായി തയാറാക്കി സമര്പ്പിക്കുന്നതിലും നഗരസഭ പരാജയപ്പെട്ടു. പദ്ധതി രേഖകളില് നിരവധി തവണ തിരുത്തലുകള് വേണ്ടിവന്നു. ഉദ്യോഗസ്ഥരെ വിശ്വാസത്തിലെടുത്തല്ല ഭരണസമിതി പ്രവര്ത്തിച്ചത്. കോവിഡ് പ്രതിരോധത്തിലും ജനങ്ങളുടെ അടിസ്ഥാന ആവശ്യങ്ങളിലും തികഞ്ഞ പരാജയമാണുണ്ടായതെന്നും സിപിഎം കുറ്റപ്പെടുത്തി, ഇത്തരമൊരു അവസ്ഥയില് പന്തളം നഗരസഭയെ എത്തിച്ചതിന്റെ ഉത്തരവാദിത്തം ബിജെപി ഭരണസമിതിക്കു മാത്രമാണ്. പ്രതിപക്ഷകക്ഷിയായ സിപിഎമ്മിന് ഇതില് യാതൊരു പങ്കുമില്ലെന്നും ഏരിയാ കമ്മിറ്റി ഭാരവാഹികള് പറഞ്ഞു.